דו"ח של ה-FCC מצביע על דעיכתה של העיתונות המקומית בארה"ב ומזהיר מפני השלכותיה החמורות על התנהלותו התקינה של הממשל המקומי
דו"ח שפירסמה הוועדה הפדרלית לתקשורת בארה"ב (FCC) קובע שלמרות העלייה במספר אתרי האקטואליה, חלה ירידה במספר הדיווחים בנושאי חדשות מקומיות, מדווח היום "הניו-יורק טיימס". על-פי ממצאי הדו"ח, חלה ירידה תלולה במספר הידיעות והכתבות שעוסקות בהתנהלותן של ממשלות מקומיות ועיריות. מחברי הדו"ח מצביעים על כך שמצב זה מאפשר לממשל המקומי לקבוע מדיניות ללא ביקורת או סימני שאלה מצד כלי התקשורת. "יש מחסור בעיתונות מקומית מקצועית שמחייב את הממשל המקומי במתן דין-וחשבון", כתב מחבר הדו"ח, סטיבן וולדמן, עיתונאי לשעבר ב"ניוזוויק". "התקשורת, שאבות האומה ייחסו לה תפקיד של כלב שמירה שקיומו הכרחי לתפקודה הבריא של דמוקרטיה, עומדת בפני סכנה ברמה המקומית". וולדמן עתיד לפרסם כמה המלצות לא-מחייבות בעניין זה. בין ההמלצות: שיעורים בנושא דיווחי שטח במערכת הלימוד של בתי-הספר לעיתונאות; ניתוב כספי ממשלה לכלי התקשורת המקומיים; ושינוי חוק המס כך שיעודד תרומה לארגוני תקשורת ללא מטרות רווח. וולדמן אף טוען כי מחסור בעיתונאים המתמחים בכתבות עומק גורם לכך שהודעות לעיתונות שמפרסמים פוליטיקאים וקובעי מדיניות מקבלות תהודה נרחבת מדי, ותורמות ליצירת מצב שבו הכוח נמצא בידיים מוסדיות ולא בידי האזרחים.